Allerede i oppveksten ble Claudel fascinert av sten og leire, og begynte selv å forme figurer av leire. Da hun var 13 år gammel bestemte hun seg for å bli billedhugger. Faren hennes var opptatt av å støtte henne, og introduserte henne for billedhuggeren Antoine Boucher, som så talentet hennes. Han anbefalte faren å ta henne med til Paris slik at hun kunne få undervisning. I 1881 flyttet familien derfor til Paris, der Camille ble elev ved Académie Colarossi, som var en av de få kunstskolene som tok imot kvinnelige elever.